Bărbatul a postat vineri pe Facebook un film în care se văd angajaţii care lucrează la asfaltarea drumului. El povesteşte că a sunat la Primăria Cluj-Napoca pentru a reclama situaţia, dar a fost pasat de la un birou la altul.

„Aşa îşi bate joc Primăria Cluj-Napoca de banii publici în 17 ianuarie. Se toarnă asfalt fierbinte peste stratul de zăpadă în Piaţa 1 Mai din Cluj-Napoca. Maşini fără inscripţionare, unul are numere de MM. O armată de muncitori a rezolvat repede problema. Am sunat la primărie să fac o sesizare unde m-au pasat la 3 persoane, iar la final mi s-a spus, pe un ton plictisit, cu aer de weekend, că o să verifice. Turnarea asfaltului a durat cam 45 de minute, fără nicio jenă, pe zăpadă”, se arată în postare.

Bărbatul a declarat, corespondentului MEDIAFAX, că îi cere primarului Emil Boc să intervină pentru a verifica situaţia.

„Să vadă cine a dat autorizaţie să se asfalteze pe zăpadă, să verifice cum se va deconta acea lucrare”, a spus clujeanul.